JAS ลบ 2.56% ยังลุ้นแบงก์การันตีจากธนาคาร-หากไม่ได้ต้องคืนไลเซ่นส์ 4G
JAS ลบ 2.56% ยังลุ้นแบงก์การันตีจากธนาคาร-หากไม่ได้ต้องคืนไลเซ่นส์ 4G
1 ก.พ. 2559

ผู้สื่อข่าวรายงานว่า บริษัทจัสมิน อินเตอร์เนชั่นแนล จำกัด (มหาชน) หรือ JAS ณ เวลา 10.59 น. อยู่ที่ระดับ 3.04 บาท ลบ 0.08 บาท หรือ 2.56% ด้วยมูลค่าซื้อขาย 314.27 ล้านบาท

บล.ดีบีเอส วิคเคอร์ส (ประเทศไทย) ระบุในบทวิเคราะห์ฯวันนี้(1 ก.พ.) ว่า กลุ่มสื่อสารมีข่าวว่ากลุ่ม บมจ.ทรู คอร์ปอเรชั่น (TRUE) ได้รับแบงก์การันตีจากธนาคารพาณิชย์ที่ร่วมกันทำ Syndication แล้ว ส่วนบมจ.จัสมิน อินเตอร์เนชั่นแนล (JAS) ยังต้องลุ้นต่อว่าจะได้หรือไม่ ซึ่งหากไม่ได้และไม่จ่ายงวดแรกภายใน 90 วัน หรือภายใน 22 มี.ค.ก็จะต้องคืนใบอนุญาตให้กสทช.ไปเปิดประมูลใหม่ ซึ่งจะเป็นโอกาสของ ADVANC และ DTAC เข้าประมูลใบอนุญาต 4G ย่าน 900 MHz อีกรอบ รวมทั้งทำให้การแข่งขันตัดราคาจะน้อยลง ดังนั้นหุ้นในกลุ่มสื่อสารยังเป็นไปตามกระแสข่าวรายวัน ซึ่งมีความผันผวนสูง ดังนั้นการลงทุนจึงต้องใช้ความระมัดระวัง
โดยหุ้นที่เป็น Top Picks ในกลุ่มนี้เป็น บมจ.แอดวานซ์ อินโฟร์ เซอร์วิส (ADVANC) และบมจ.อินทัช โฮลดิ้งส์ (INTUCH) ซึ่งมีฐานะการเงินแข็งแรงและสามารถจ่ายปันผลสูงได้ โดยคาดการณ์ Dividend Yield ปี 2559 ของสองบริษัทไว้พอๆกันที่ประมาณ 7% เทียบกับราคาปิดวันศุกร์               